Resident Evil 7: Biohazard
Resident Evil 7: Biohazard (azərb. Şər yuvası 7: Biotəhlükə‎) — “Capcom” tərəfindən hazırlanmış və 2017-ci ildə satışa çıxarılmış survival horror janrındakı videooyun. Oyunda yeni baş qəhrəman olan İtan Vinters təqdim edilib. Bu şəxsin əsas məqsədi arvadı Mianı Luiziana ştatındakı xaraba qalmış plantasiya evində yaşayan amansız Beyker ailəsinin əlindən qurtarmaqdır. “Resident Evil 7”, seriyanın əvvəlki döyüş yönümlü oyunları olan “Resident Evil 5” və “6”dan daha qorxulu və yavaş templidir. Bu, seriyanın birinci şəxs baxış bucağından idarə olunan ilk oyunudur. “Capcom” bu videooyunu özünün yeni “RE Engine” adlı qabaqcıl oyun mühərrikindən istifadə edərək hazırlamışdır. Oyunun inkişafına “Resident Evil: Revelations”dakı işinə görə tanınan Koşi Nakanişi rəhbərlik edib. Tərtibatçılar proses zamanı 1981-ci ildə ekranlara çıxan “Qorxunc ölülər” filmindən ideyalar alıblar. Oyunun demosu olan “Kitchen” 2015-ci ildə keçirilən “E3” sərgisində nümayiş olunub. Bu demo bir neçə dəqiqəlik qısa VR təcrübəsi idi. “Resident Evil 7”nin rəsmi təqdimatı bir il sonra “E3 2016”da baş tutub. Oyuna sonralar iki yüklənə bilən məzmun əlavə edilib. Bu “DLC”lərə ”Not a Hero” və “End of Zoe” daxildir. “Resident Evil 7” 2017-ci ilin yanvarında PlayStation 4, Windows və Xbox One üçün satışa çıxarılıb. Oyunun davamı olan “Resident Evil Village” 2021-ci ildə buraxılıb.